
ACORD 103/2007, DE 11 ‘ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm. 8/2007-S LLEIDA TELEVISIÓ (Prensa Leridana, SA)

Obertura període informació prèvia
Antecedents

1. Amb data 16 de febrer de 2007, número de registre d’entrada 0003E/348/2007, l’Ajuntament de Lleida va presentar al Consell de l’Audiovisual de Catalunya  una sol·licitud d’autorització prèvia per a l’emissió per televisió de la campanya Xat de l’alcalde. En l’escrit de sol·licitud es feia constar que “l’espot publicitari, només s’emet dos dies abans de cada xat [...]”, però no aportava cap altra informació sobre el pla de mitjans, o previsions d’emissió.
2. La Comissió de continguts d’aquest Consell va acordar elevar a la sessió del Ple de 28 de febrer de 2007 una proposta de denegació de la sol·licitud,  al considerar que el contingut de la campanya no s’adequava al que estableix la normativa vigent sobre publicitat institucional.

3. El Ple del Consell va adoptar, el 28 de febrer de 2007,  l’Acord  67/2007 pel qual es denegava la sol·licitud d’autorització de l’emissió per televisió de la campanya Xat de l’alcalde, de l’Ajuntament de Lleida. Consta en aquets Consell l’oportuna notificació practicada  a l’Ajuntament de Lleida el 12 de març de 2007.

4. La Comissió de Continguts del dia 23 de gener de 2007 decideix sol·licitar a Lleida Televisió que faciliti informació sobre les emissions de la campanya institucional. El 14 de març de 2007, es va presentar un escrit que signa el director executiu de Lleida Televisió (número de registre d’entrada 537/2007) en el que informava que l’espot Xat de l’alcalde s’havia emès per Lleida Televisió “els dies 27 i 28 de febrer i 1 de març, en dos passis diaris”.

5. Arran la informació tramesa, l’Àrea de continguts d’aquest Consell ha emès un informe sobre l’emissió de la campanya institucional Xat de l’alcalde, en el qual es determina que «Lleida Televisió va emetre, entre els dies 27 de febrer i 1 de març de 2007, 6 passis de la campanya Xat de l’alcalde, de l’Ajuntament de Lleida, sense autorització prèvia».
Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya (LCA), disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

2. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directe o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

3. L’apartat 3 del mateix precepte estableix que la publicitat institucional en els mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment del que estableix l’apartat 2. L’incompliment d’aquesta prescripció és constitutiva d’una infracció greu tipificada a la lletra e de l’article 133 LCA.

4. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. I d’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 LCA, considera una infracció greu l’incompliment de les obligacions que, en matèria de publicitat, patrocini i televenda, corresponen als prestadors de serveis de comunicació audiovisual.

Per tant, de la normativa vigent referenciada, i de l’informe de l’Àrea de continguts, resulta que Lleida Televisió, nom comercial de la Societat mercantil Prensa Leridana, SA, ha emès la campanya institucional Xat de l’alcalde, sense autorització prèvia entre el 27 de febrer i l’1 de març de 2007.

5. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt 2 de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

Per tot l’exposat, el Ple del Consell de l’Audiovisual de Catalunya adopta els següents: 

ACORDS

1. Obrir, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a Lleida Televisió, nom comercial de l’operador de la societat mercantil Prensa Leridana, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formuli les  manifestacions que consideri oportunes.

2.  Notificar aquest acord a l’interessat.

Barcelona, 11 d’abril de 2007

Josep M. Carbonell i Abelló

            Dolors Comas d’Argemir i Cendra

President




Consellera secretària

